Vafler og verdier på arbeidsplassen

Av forbundsleder Jørn Eggum, Felesforbundet

Vi er mange som gleder oss over fredagsvaffelen med brunost på jobben – men det er ikke den som utgjør det viktigste særtrekket ved norske arbeidsplasser. Etter en velfortjent ferie er nå de fleste tilbake på jobb. Mange går tilbake til en organisert arbeidsplass med gode arbeidskamerater, trygghet, tillit og god dialog med ledelsen. Det er dette vi kaller den norske arbeidslivsmodellen. Dessverre var ikke den en del av sommerens debatt om våre verdier. Selv om stadig flere i det norske arbeidsmarkedet har en arbeidshverdag som rimer dårlig med den norske modellen.

Norge preges av en høy grad av tillit. Dette gjelder oftest også på arbeidsplassen. De ansatte og ledelsen stoler i stor grad på hverandre. Lederne stoler rett og slett på at de ansatte gjør arbeidsoppgavene sine effektivt og tillitsfullt. I flere av våre bransjer ser vi nå dessverre en utvikling mot en mer hierarkisk arbeidsorganisering. Noen peker og kontrollerer – mens andre utfører oppgavene på kommando. Selv om både erfaring og forskning viser at dette fører til dårligere flyt i arbeidsprosessene, lavere produktivitet, mindre kompetanseutvikling og dårligere trivsel og arbeidsmiljø. Lik lønn for likt arbeid er et annet viktig element i den norske modellen. Den økende lavlønnskonkurransen de siste årene truer dette. Jakten på billig arbeidskraft har ført til kortsiktige og lite bærekraftige bemanningsstrategier. Tydeligst ser vi denne tendensen i byggebransjen, hvor bruken av bemanningsbyråer har økt kraftig. Resultatet er at stadig flere bygningsarbeidere går på såkalte nulltimerskontrakter uten trygghet for arbeid og inntekt.

Norge har høy arbeidsinnvandring fra andre EU-land. Disse arbeidstakerne er viktige for at vi skal klare å bygge landet og gi god velferd i Norge. Likevel inkluderes for få av dem i det gode norske arbeidslivet. Alt for mange av arbeidsinnvandrerne utgjør et b-lag i arbeidslivet. De er henvist til løsarbeid, med minimal medbestemmelse på arbeidsplassen.

Norge bør være verdensmestere i å ha et organisert og seriøst arbeidsliv. Verdensmesterskapet i lavlønnskonkurranse og sosial dumping vil vi ikke være med i. Derfor må lovverket og konkurransereglene være slik at bedrifter som satser på faste ansatte, fagkompetanse, lærlinger og HMS vinner fram. Når Riksrevisjonen sier at innsatsen mot arbeidslivskriminalitet er «svak og lite avskrekkende» er det alvorlig og en advarsel om et arbeidsliv hvor de useriøse og kriminelle vinner fram. Dette bekreftes også i Einar Haakaas ferske bok «Svartmaling; Kriminelle bygger Norge».

Vi må ta vare på verdiene i arbeidslivet gjennom språk- og fagopplæring, faste ansettelser og styrking av det organiserte arbeidslivet. Kunnskap om den norske modellen må også inn i skolen – både for yrkes- og ledelsesutdanningene.

Jeg liker både vaffel og brunost, og er trygg på det vil bidra til kosen for nye generasjoner uavhengig av hvilken regjering som styrer. Et trygt og tillitsbasert arbeidsliv er derimot avhengig av en regjering som tar arbeidsfolk på alvor og som i praktisk politikk bygger opp under disse verdiene.